CELEX: 
Language: lt
Date: 2017-09-29 00:00:00
Title: KOMISIJOS DELEGUOTASIS REGLAMENTAS (ES) …/... kuriuo papildomas Europos Parlamento ir Tarybos reglamentas (ES) 2016/1011 patikslinant 3 straipsnio 1 dalyje pateiktų apibrėžčių techninius elementus

AIŠKINAMASIS MEMORANDUMAS
            
            
               1.DELEGUOTOJO AKTO BENDROSIOS APLINKYBĖS
            
            
               Reglamentu (ES) 2016/1011 dėl indeksų, kurie kaip lyginamieji indeksai naudojami finansinėse priemonėse ir finansinėse sutartyse arba siekiant įvertinti investicinių fondų veiklos rezultatus (Lyginamųjų indeksų reglamentu), nustatyta bendra sistema, kuria užtikrinamas su finansinėmis priemonėmis, finansinėmis sutartimis ar investiciniais fondais Europos Sąjungoje susietų lyginamųjų indeksų tikslumas ir teisingumas. Taip juo siekiama padėti gerinti vidaus rinkos veikimą kartu užtikrinant aukšto lygio vartotojų ir investuotojų apsaugą.
            
            
               Šis deleguotasis reglamentas grindžiamas Lyginamųjų indeksų reglamente numatytu pasirenkamuoju įgaliojimų suteikimu. Subsidiarumo klausimas buvo įtrauktas į Lyginamųjų indeksų reglamento poveikio vertinimą.
            
            
               2.KONSULTACIJOS PRIEŠ PRIIMANT AKTĄ
            
            
               Komisija įgaliojo Europos vertybinių popierių ir rinkų instituciją (ESMA) pateikti techninių rekomendacijų dėl galimų Lyginamųjų indeksų reglamentui skirtų deleguotųjų aktų. 2016 m. lapkričio 10 d. ESMA pateikė rekomendacijas Komisijai. Rengdama technines rekomendacijas ESMA surengė dvejas viešas konsultacijas: vienas 2016 m. vasario–kovo mėn. (paskelbtas 51 atsakymas
                  1
               ), o kitas 2016 m. birželio mėn. (paskelbti 33 atsakymai
                  2
               ). 2016 m. vasario 29 d. ji taip pat surengė viešą posėdį. Komisija dalyvavo rekomendacijas rengiančios ESMA darbo grupės posėdžiuose ir viešame posėdyje ir rengdama deleguotojo reglamento projektą atsižvelgė į per konsultacijas gautus atsakymus. 
            
            
               Daugeliui konsultacijų dėl techninių rekomendacijų projekto respondentų kilo abejonių dėl konkrečios nuorodos, kada skaičius yra viešai prieinamas. Daugiausia pastabų pateikta dėl tikslinių skaičiaus gavėjų. Buvo abejonių, kad siūloma formuluotė „didelis arba potencialiai neribotas gavėjų skaičius“ būtų pernelyg neaiški, todėl nebūtų aiškinama nuosekliai. Kai kurių respondentų nuomone, tai yra labai plati apibrėžtis, kiti manė, kad dėl jos galėtų atsirasti didelių spragų. Atsižvelgdami į šį netikrumą, kai kurie respondentai paragino nustatyti apsaugos taisykles, o kiti pasisakė už plačią apibrėžtį, kad būtų užtikrinta visų investuotojų apsauga. Atsižvelgdama į gautus atsiliepimus, ESMA panaikino nuorodą į didelį gavėjų skaičių. Be to, ESMA pažymėjo, kad pateikimas galėtų būti susietas ir su indekso naudojimu, nes taip kitos šalys ar investuotojai galėtų tiesiogiai susipažinti su faktiniais indekso, naudojamo atitinkamai finansinei priemonei, finansinei sutarčiai ar investiciniam fondui, skaičiais, o ne tik su jo pavadinimu.
            
            
               Didžioji dauguma respondentų pritarė lyginamojo indekso nustatymo priemonių administravimo apibrėžčiai, tačiau, atrodo, buvo smarkiai painiojama lyginamojo indekso teikimo, su kuriuo siejamas administravimas, apibrėžtis bei svarba ir administratoriaus, kuris daugiausia rūpinasi ne paties lyginamojo indekso teikimu, bet teikimo kontrole, funkcijų apibrėžtis ir svarba. 
            
            
               ESMA taip pat paklausė nuomonių dėl trečiosios, termino „finansinės priemonės išleidimas“, kuris yra termino „lyginamojo indekso naudojimas“ apibrėžties dalis, apibrėžties. Respondentai iš esmės pritarė pasiūlytai apibrėžčiai. Tačiau į pasiūlytą apibrėžtį ir ESMA technines rekomendacijas apibrėžtys paprasčiausiai perkeltos iš kitų ES teisės aktų, todėl, kadangi respondentai per konsultacijas neprašė pateikti daugiau paaiškinimų, buvo nuspręsta, kad nebūtų tikslinga, proporcinga ar naudinga šią apibrėžtį įtraukti į šį reglamentą. 
            
            
               Savo ruožtu Komisija 2016 m. ir pirmą 2017 m. ketvirtį surengė dvišalius susitikimus su įvairiomis suinteresuotomis šalimis, kuriuose aptarė deleguotuosius aktus. Ji taip pat surengė du atitinkamos ekspertų grupės posėdžius, per kuriuos deleguotąsias priemones aptarė valstybių narių finansų ministerijų ir priežiūros institucijų ekspertai, taip pat Europos Parlamento ir ESMA stebėtojai. 
            
            
               Po Komisijos tarnybų tarpusavio konsultacijų nuo 2017 m. birželio 22 d. iki liepos 20 d. visuomenės prašyta pateikti atsiliepimų apie Komisijos deleguotojo reglamento projektą. Trimis iš aštuonių atsiliepimų tekstas įvertintas palankiai be papildomų pastabų. Vienas respondentas iš prieinamumo visuomenei apibrėžties siūlė išbraukti visas šalis, turinčias sutartį su indekso teikėju. Kadangi tai iš dalies sutaptų su dabartiniu projektu, laikyta, kad šis pasiūlymas suteiktų daugiau neaiškumo nei naudos. Pasiūlymas iš apibrėžties išbraukti skaičių, naudotinų tik nuosavybinėse sistemose, teikimą mažmeniniams klientams, prieštarautų pradinei „visuomenės“ sąvokai. Be to, būtų neįmanoma kontroliuoti, kaip tokius skaičius vėliau naudoja mažmeniniai ar kiti klientai. Pasiūlymas iš prieinamumo visuomenei apibrėžties išbraukti skelbimą vykdant teisės aktais apibrėžtas pareigas nelaikytas aktualiu, nes skelbimas jau atitiktų atitinkamą Lyginamųjų indeksų reglamento sąlygą. Į kitas pastabas dėl pagrindinių sandorio šalių ir referencinių arba galutinių kainų neatsižvelgta, nes tuos klausimus paaiškinti tikslingiau ESMA teikiamų klausimų ir atsakymų arba gairių forma. Į pasiūlymą įtraukti neesminį paaiškinimą 4 konstatuojamojoje dalyje atsižvelgta.
            
            
               3.DELEGUOTOJO AKTO TEISINIAI ASPEKTAI
            
            
               1 ir 2 straipsniuose labiau patikslinama Lyginamųjų indeksų reglamente pateiktų apibrėžčių dviejų techninių elementų prasmė: viešo prieinamumo ir lyginamojo indekso nustatymo priemonių administravimo. 
            
            
               KOMISIJOS DELEGUOTASIS REGLAMENTAS (ES) …/...
            
            
               2017 09 29
            
            
               kuriuo papildomas Europos Parlamento ir Tarybos reglamentas (ES) 2016/1011 patikslinant 3 straipsnio 1 dalyje pateiktų apibrėžčių techninius elementus
            
            
               (Tekstas svarbus EEE)
            
            
               EUROPOS KOMISIJA,
            
            
               atsižvelgdama į Sutartį dėl Europos Sąjungos veikimo,
            
         
         
            
               atsižvelgdama į 2016 m. birželio 8 d. Europos Parlamento ir Tarybos reglamentą (ES) 2016/1011 dėl indeksų, kurie kaip lyginamieji indeksai naudojami finansinėse priemonėse ir finansinėse sutartyse arba siekiant įvertinti investicinių fondų veiklos rezultatus, kuriuo iš dalies keičiami direktyvos 2008/48/EB ir 2014/17/ES bei Reglamentas (ES) Nr. 596/2014
                  3
               , ypač į jo 3 straipsnio 2 dalį,
            
            
               kadangi:
            
            
               (1)pagal Reglamentą (ES) 2016/1011, kad skaičius būtų laikomas indeksu, jis turi būti viešai skelbiamas arba viešai prieinamas. Kaip nurodyta Reglamente (ES) 2016/1011, indekso apibrėžtis savo ruožtu yra lyginamojo indekso apibrėžties pagrindas;
            
            
               (2)todėl, siekiant išvengti reglamentavimo arbitražo skirtingose Sąjungos jurisdikcijose, būtina patikslinti situacijas, kuriose yra laikoma, kad skaičius yra viešai prieinamas; 
            
            
               (3)taikant Reglamentą (ES) 2016/1011, skaičiaus teikėjas, kaip subjektas, neturėtų būti laikomas visuomenės dalimi, kadangi kitaip nebūtų jokio skirtumo tarp teikimo ir prieinamumo visuomenei. Dėl tų pačių priežasčių siaurai apibrėžtas gavėjų skaičius taip pat neturėtų būti laikomas visuomene;
            
            
               (4)turėtų būti laikoma, kad skaičius yra prieinamas viešai, jeigu su juo tiesiogiai ar netiesiogiai gali susipažinti didesnė asmenų grupė. Lyginamojo indekso naudojimas, kai naudotojams suteikiama galimybė susipažinti su susietu skaičiumi, turėtų būti netiesioginė prieiga; 
            
            
               (5)skaičių galima pateikti įvairiais būdais: jį vienu metu arba vėliau gali pateikti teikėjas arba perduoti bet kuris pirminis gavėjas; 
            
            
               (6)siekiant užtikrinti, kad termino „lyginamojo indekso teikimas“ apibrėžtis būtų taikoma vienodai, tikslinga patikslinti, kad lyginamojo indekso nustatymo priemonių administravimas, kaip nurodyta 3 straipsnio 1 dalies 5 punkto a papunktyje, būtų susijęs su nuolatiniu lyginamojo indekso teikimo valdymu ir metodikos nustatymu, pritaikymu ir nuolatiniu atnaujinimu,
            
            
               PRIĖMĖ ŠĮ REGLAMENTĄ:
            
            
               1 straipsnis
                  Prieinamumas visuomenei
            
            
               1.Reglamento (ES) 2016/1011 taikymo tikslais laikoma, kad skaičius yra viešai prieinamas, jeigu su skaičiumi gali susipažinti potencialiai neribotas skaičius juridinių ir fizinių asmenų, kurie nėra indekso teikėjai arba nepriklauso ribotam skaičiui su indekso teikėju susietų ar susijusių gavėjų. 
            
            
               2.Skaičius yra prieinamas viešai, jeigu tokie asmenys gali susipažinti su juo tiesiogiai arba netiesiogiai dėl to, kad, inter alia, vienas ar keli prižiūrimi subjektai jį naudoja kaip referencinį dydį savo išleidžiamai finansinei priemonei arba siekdami nustatyti pagal finansinę priemonę ar finansinę sutartį mokėtiną sumą, įvertinti investicinio fondo veiklos rezultatus arba taikyti kredito palūkanų normas, apskaičiuotas prie tokio skaičiaus pridedant maržą arba pelno maržą. 
            
            
               3.Su juo susipažinti galima nemokamai arba už mokestį įvairiomis priemonėmis ir būdais, kuriuos nustato teikėjas arba dėl kurių susitaria teikėjas ir gavėjai, įskaitant (bet ne tik) telefoną, failų persiuntimo protokolą, internetą, atvirą prieigą, žinias, žiniasklaidą, per su tuo skaičiumi susietas finansines priemones, finansines sutartis arba investicinius fondus, arba naudotojams paprašius.
            
            
               2 straipsnis
                  Lyginamojo indekso nustatymo priemonių administravimas
            
            
               Reglamento (ES) 2016/1011 taikymo tikslais lyginamojo indekso nustatymo priemonių administravimas apima abu šiuos elementus:
            
            
               (a)nuolatinį teikėjo struktūrų ir darbuotojų, dalyvaujančių nustatant lyginamąjį indeksą, valdymą; 
            
            
               (b)specialios lyginamojo indekso nustatymo metodikos nustatymą, pritaikymą ir nuolatinį atnaujinimą.
            
            
               3 straipsnis
                  Įsigaliojimas
            
            
               Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
            
            
               Šis reglamentas privalomas visas ir tiesiogiai taikomas visose valstybėse narėse.
            
         
         
            
               Priimta Briuselyje, 2017 09 29
            
            
               
                     Komisijos vardu
               
               
                     Pirmininkas
                     Jean-Claude JUNCKER
               
            
         
         
            
                  
                     (1)
                  
                  https://www.esma.europa.eu/press-news/consultations/discussion-paper-benchmarks-regulation#TODO
                   
               
               
                  
                     (2)
                  
                  https://www.esma.europa.eu/press-news/consultations/consultation-paper-esma-technical-advice-benchmarks-regulation#TODO
                   
               
               
                  
                     (3)
                  OL L 171, 2016 6 29, p. 1.